‘Beloftes gaan vroue en kinders nie beskerm nie’Foto bloot ter illustrasie. (Argieffoto) Die polisie is Vrydag uit verskeie oorde gekritiseer nadat die kwartaallikse misdaadstatistieke ŉ skerp toename in geweld teenoor vroue en kinders aangedui het. Maroela Media het vroeër berig uit die 6 083 mense wat tydens die eerste drie maande van vanjaar in Suid-Afrika vermoor is, was 898 vroue en 306 kinders onder 17 jaar. Altesame 134 (17,5%) meer vroue is vanjaar vergeleke met dieselfde tyd verlede jaar vermoor, terwyl 83 (37,2%) meer kinders om die lewe gebring is. Die aantal pogings-tot-moord-sake wat kinders betref, het egter met 6,8% gedaal. “Die polisie kan nie langer net beloftes maak oor misdaadbestryding en die beskerming van vroue en kinders nie, maar sal met ŉ duidelike strategie na vore moet kom,” het dr. Pieter Groenewald, leier van die Vryheidsfront Plus, in ŉ verklaring gesê. Die parlementêre portefeuljekomitee oor polisie het ook sy kommer oor dié styging uitgespreek. “Die komitee is ontsteld oor die aantal verkragtings wat by die huis van die oortreder of van die slagoffer plaasgevind het, en dat die oortreder aan die slagoffer, asook vriende, familie en bure bekend is.” Volgens die SAPD het geweld teen vroue ŉ toename van 17,5% in moord en 32,1% in poging tot moord getoon. Die komitee was uiters bekommerd oor 30 000 gevalle van gesinsgeweld, waarvan die helfte gewone aanranding teen vroue is. Tina Joemat, voorsitter van die komitee, sê voorts dat die polisie ŉ moeilike taak op hande het wanneer dit by die voorkoming van dié soort misdade kom, aangesien die meeste daarvan in “private woonplekke en agter geslote deure” plaasvind. Volgens Joemat is die komitee ook bekommerd oor die bydrae van alkohol in sake van verkragting en aanranding rakende geslagsgebaseerde geweld. Sy sê ondanks die polisie se hulpbronne om misdaad teen vroue en kinders te bekamp, lyk ​​die prentjie steeds donker. “In 90 dae is 306 kinders vermoor, 331 amper vermoor en 1 937 aangerand met die doel om ernstig te beseer. Dit is onaanvaarbaar dat ons kinders op so ŉ manier behandel en mishandel word.” Ian Cameron, uitvoerende hoof van die burgerregte-organisasie Action Society, meen dis ŉ skande dat kinders nie veilig in Suid-Afrika is nie. “En dit alles weens politieke inmenging in wetstoepassing. “Suid-Afrika is ŉ bloedbad en kaderontplooiing is die kernoorsaak van die vernietiging van die Suid-Afrikaanse Polisiediens.” Action SA sê die ANC-regering se mislukkings om wet en orde te handhaaf, het ŉ nuwe laagtepunt bereik. Herman Mashaba, leier van die party, meen Suid-Afrika ploeter net soos voorheen blindelings voort sedert Cyril Ramaphosa president geword het en steeds “mislukte ministers soos Bheki Cele behou om probleme op te los wat ook nie tydens [oudpres. Jacob] Zuma se sogenaamde nege verlore jare aangeraak is nie”. Die DA het Cele ook Vrydag gekap en gesê dat hy keer op keer bewys waarom hy nie geskik is om in sy pos te dien nie. “Tog, ondanks oorweldigende bewyse dat min. Cele misluk, hou pres. Ramaphosa hom in die kabinet.”